A tous ceulx qui verront ces présentes lettres, nous doyen et Chapistre d’Aucerre, salut. Comme ja pieça, plaiz et procez fust mehuz pardevant monseigneur le bailli de Sens à Sens, et depuis pardevant nos très-chers et redoubtez seigneurs nosseigneurs tenans le parlement à Paris, pour le roi nostre sire, entre nous ou nom et à cause de nostre églisé, d’une part, et les bourgois et habitans d’Aucerre, d’aultre part, pour cause de la fermeté des cloistres d’Aucerre et de nostre dite église; et pendant ledit plaiz et procez certains accors sur iceulx plaiz et procez ont esté faiz entre nous et lesdits habitans; et parmi lequel accord fussient tenu et obligié à nous lesdits habitans en la somme de deux mil livres tournois, un marc d’argent pour six livres tournois, à payer à certains termes ja passez, et selon ce et par la manière que contenu et escript est en une lettre faite et passée audit parlement pardevant nosdits seigneurs, sur lesdits accords, et desquels la teneur s’ensuit: Joannes, Dei gratia Francorum rex. Notum facimus universis, tam presentibus quam futuris, quod a procuratoribus partium infra scriptorum, prout in quadam cedula curie nostre tradita, sigillis dilectorum et fidelium consiliariorum nostrorum magistri Johannis de Firmitate, decani ecclesie Trecensis, et Jacobi Vache, militis, sigillata continetur, de licentia dicte nostre curie concordatum extitit in hunc modum: A tous ceulx qui ces lettres verront: Jehan de la Ferté, doyen de Troyes, et Jacques la Vache, chevalier et conseiller du roi nostre sire, et commissaire en cette partie d’iceluy seigneur, en la cause mehue entre discrette personne et sage doyen et Chapistre d’Aucerre, d’une part, et les habitans d’icelle ville d’Aucerre, d’autre part, salut. Sachent tuit que nous commissaires dessusditz entre lesdites parties avons traité sur les faiz et articles sur lesquieulx nous étions commis et aultres choses, et Louis Jehan Barbier, procureur des habitans de la ville d’Aucerre, et messire Jacques de Rampillon, prestre et procureur du doyen et Chapistre d’Aucerre, procureur desd. parties, lesquieulx ont baillé leur procuration pardevant nous, accordé en la forme et manière contenus en une cédule dont la teneur s’ensuit: Comme discort et débat fut mehu en parlement entre sages hommes et honorables les habitans et singuliers de la ville d’Aucerre, d’une part, et honorables hommes et discrez doyen et Chapistre, d’aultre part, sur ce que lesdiz habitans et singuliers disoient et maintenoient eulx estre en saisine et possession, par tel temps qu’il n’est mémoire du contraire, ou au moins par tel temps qu’il souffit à bonne saisine avoir acquise, d’aller et venir passer et repasser eulx, leurs chevaulx et leurs bestes par certaines voyes et chemins publics estans en la ville d’Aucerre, passant et en allant pardevant et environ l’église de S. Etienne, mère église de ladite ville, et d’aller querre et apporter par lesditz chemin et voyes, tant à la fontaine, à col, à chevaulx et asnes, pour leur hoire, vivres et nécessitez, et aussi de mener et charroyer vins et autres marchandises, de jour et de nuit, sans empeschement aulcun, par lesdits chemin et voyes, et de user desdits chemins et voyes en tous cas pour leurs nécessitez et volontez, toutefois qu’il leur avoit pleu, sans que les doyen et Chapistre peussent enclourre lesdites voyes et chemins, ou y penssent faire aucun empeschement par closture ou aultrement; et néanmoins disoient que lesdits doyen et Chapistre avoient impétré plusieurs lettres, tant de l’évesque et du comte d’Aucerre, comme du roy nostre sire, ou de ses devanciers par lesquelles ils se disoient avoir faculté et licence de faire closture en toute leur église comme pour cloistre, et aussi d’enclorre lesdits chemins et voyes, nonobstant qu’ils fussent communs et publiques, comme dit est, lesquelles lettres lesditz habitans et singuliers disoient estre subreptices et iniques; et avec ce disoient que lesditz doyen et Chapistre, sous couleur desdites lettres et licence, avoient fait amener en ladite ville plusieurs charretes de pierres, chaulx et sablon et autre matière convenable pour faire ladite clousture, lesquelles choses lesdits doyen et Chapistre avoient fait en troublant et empeschant lesdits habitans et singuliers en leur dite saisine, indument et de nouvel, et sur ce se doluoient lesdits habitants et singuliers en cas de nouvelleté desdits doyen et Chapistre, par devers le bailly de Sens ou son lieutenant, à laquelle commission et complainte lesdits doyen et Chapistre s’opposèrent, et en cas d’opposition fust jour assigné ausdites parties par devant ledit bailli ou son lieutenant, à Sens, et après par impétration fust la cause dévolue en parlement entièrement, et là conclurent lesdits habitans et singuliers contre lesdits doyen et Chapistre, en cas de nouvelleté, et que lesdits empeschement leur fussent ostez en ramenant leurdite commission à fait, et que l’opposition faite par lesdits doyen et Chapistre prononciée torsonnière, et que ils ne fussent à recevoir, à proposer et alléguer saisine ou aultre raison au contraire de l’intention desdits habitans et singuliers, par plusieurs faiz et raisons qu’ils proposoient. Lesditz doyen et Chapistre disoient au contraire que en ladite ville avoit certain lieu ordonné pour cloistre combien qu’il ne fust pas fermé, et que toutes lesdites lettres qu’ils avoient impétrez sur la teneur et fermeté de faire clousture estoient bonnes et valables, et que lesdits habitans et singuliers n’y faisoient à recevoir, à proposer ledit cas de nouvelleté, et que la demande qu’ils en faisoient estoit ineptement formée, et que il n’y échoit point de cas de nouvelleté par droit, et ou cas que lesdits habitants et singuliers seroient à recevoir, si tendoient-il à fin qu’ils fussent absoubz de la demande desdits habitans et singuliers, et avec ce proposoient-il raisons au contraire par lesquelles ils disoient qu’ils faisoient à recevoir par plusieurs raisons et faiz. Sur lesquelles choses lesdites parties furent respoussées par arrest de la cour à bailler leurs faiz et articles à toutes les fins à quoi ils avoient tendu, et les baillèrent par escript et furent données à certains commissaires de la cour pour sçavoir et enquérir la vérité desdits faiz. En la parfin lesdites parties pour bien de paix et d’accord nourrir entre eulx en conseil et délibération mehus à plusieurs sages, et pour plusieurs causes justes et raisonnables qui les ont mehus à faire ce qui s’ensuit, ont transigé, pacifié et accordé ensemble sur les debatz et accords dessusdits, et sur le fait de ladite closture, s’il plaist au roy nostre sire ou à sa cour, en la manière qui s’ensuit: c’est à sçavoir que lesdits doyen et Chapistre se déportent et laissent du tout de tous les débatz, plaiz et procez dessusdits au proufit desditz habitants et de l’opposition que ils avoient faite contre leur dite complainte, ils y renoncent du tout, sans que jamais ils en puissent faire ou mouvoir aucune question encontre lesdits habitants ou singuliers, par quelque voye que ce soit, et avec ce renoncèrent à toutes les lettres et impétrations que ils avoient faites sur le fait dessus dit, et pour avoir faculté et licence de faire ladite closture, tant du roy notre sire, comme desdits évesque et conte d’Aucerre; et avec ce que desdites lettres ou impetrations ils ne se pussent ayder contre lesdits habitans et singuliers, en tant comme elles regardent le plaiz dessus dit et ladite closture, sauve toutesvoyes ausdits doyen et Chapistre lesdites lettres et impétrations pour tant comme il leur trichent en aultre cas et en aultres faiz, si elles en font mention; et par espécial ont voulu et accordé lesdits doyen et Chapistre que vues lettres de licence confirmatoire du roy nostre sire Philippe, dont Dieu ait l’ame, qui du fait de ladite closture et licence font expresse mention et non d’aultre cas soient chancellez et dépiécez de fait, parquoy elles soient inutiles à tousjours, et que le débat des parties soit osté au proutit desdits habitans et singuliers. Et outre pour ce que lesdits doyen et Chapistre et les habitans et singuliers dessusdits soient et vivent en plus grant paix et dilection, lesdits doyen et Chapistre ont renoncié et renoncent à jamais avoir closture pour cloistre en ladite ville d’Aucerre, et ne l’y pouroient faire ou temps présent ne à venir par quelque manière que ce soit. Et parmi ce et aussi pour l’amour et affection que lesdits habitans ont et entendent avoir ausdits doyen et Chapistre et leur église, ou temps présent et advenir, ils rendront et payeront ausdits doyen et Chapistre deux mil livres tournois du prix de la monnoye que le marc vault à présent; c’est-à-sçavoir, six livres tournois pour le marc, aux termes qui après s’ensuivent; c’est-à-sçavoir à la Purification Nostre-Dame prochainement venant, cinq cent livres tournois à la Purification ensuivant, qui sera l’an cinquante et trois, cinq cens livres tournois, et aux festes de ladite Purification qui seront l’an cinquante quatre et cinquante cinq, à chacune cinq cens livres tournois pour tourner et convertir au proufit de ladite église. Et quant ad ce obligèrent lesdits habitans ausdits doyen et Chapistre, par souffisance, et par ce présent accort sont les dépens desdites parties compensées et pour causes. Et ont promis lesdites parties, volu et accordé que leurs procureurs souffisamment fondez pour faire et accorder les choses dessus dites viendront et compareront en parlement, aux jours de Vermandois prochains à venir, pour passer l’accort dessusdit en la manière que dit est. Et encore ont volu et accordé lesdites parties qu’elles soient condamnées par arrest du parlement à tenir et accomplir ledit accort. En tesmoing de ce nous Jehan de la Ferté et Jacques la Vache, commissaires dessusdites à la requeste desdits procucureurs, avons scellé ces lettres de nos propres sceaux, desquieulx nous usons et entendons à user, faites l’an de grâce mil trois cent cinquante et deux, le vingthuitième jour du mois d’aoust. Visoque per dictam nostram curiam dicto accordo, placuit et placet eidem curie, quod ipsum accordum per dictos procuratores decani et capituli et habitantium predictorum concordatum et passatum, perpetuo teneat et valeat; condemnavitque dicta curia, per arrestum ejusdem partes predictas ad tenendum et complendum accordum antedictum, juxta sui seriem et tenorem. Quod ut firmum et stabile permaneat, in futurum sigillum nostrum presentibus litteris fecimus apponi et appendi, nostro et alieno in omnibus jure salvo. Datum Parisiis, in parlamento nostro, de consensu Jacobi de Rampillone dictorum decani et capituli, ac Johannis Barberii habitatorum predictorum procuratorum, anno Domini millesimo trecentesimo quinquagesimo secundo, mense martii. Sigillatum sub sigillo Castelleti nostri Parisiensis, in absentia nostri magni sigilli, vicesimo-tertio die aprilis, anno Domini millesimo trecentesimo quinquagesimo quinto. Sachent tuit que nous, pour et au nom de nostre église, tous assemblez ensemble en nostre Chapistre et capitulans, connoissons et confessons avoir eu et reçu desdits habitans d’Aucerre toute ladite somme et en ladite monnoye desdits deux mil livres tournois ja mis tournez et convertis en l’utilité et proufit de nostre dite église, et de laquelle somme de deux mil livres tournois nous nous tenons pour bien contens, payez et agréez, et lesdits habitans et eux et tous leurs hoirs et successeurs et quittons et clamons quittes à tousjours-mais, et combien que lesdites lettres d’accort, nous nonobstant ladite solution ayons retenu et retenons pardevers nous pour ce que en aucune partie elles touchent et sont à l’intention et prouffit de nous et de nostre église et aultres, néanmoins; en signe de ladite paye et solution nous avons fait escrire, enregistrer et signer du signet manuel de nostre tabellion, et mettre nostre scel sur lesdites lettres d’accort au dos et à tergo d’icelles, comme nous avons esté payé et solu, comme dit est, de toute ladite somme; et en oultre avons volu et accordé, volons et accordons ausditz habitans que lesdites lettres d’accort, en tant comme elles touchent ladite obligation et somme de deux mille livres tournois, et en tant comme elles font et peuvent faire en aultres articles contre et au préjudice desdits habitans touchant et regardant les causes dudit discort, soient et demeurent comme cassées et vennes et du tout anichillées et annullées, et quant aux aultres clauses demeurent en leur vertu; et par la teneur de ces presentes toutes aultres lettres et quittances que lesdits habitans ont eues de nous des payemens particuliers de ladite somme de deux mil livres tournois sont et seront nulles et de nulle valeur; promettant en bonne foy ladite quittance tenir, garder et accomplir fermement, faire venir encontre. En tesmoing desquelles choses nous avons scellé ces présentes lettres de nostre propre scel, duquel nous usons. Donné à Aucerre, en nostredit Chapistre, l’an de grace mil trois cens et quatre-vingt, le mercredi vingt-huitième jour du mois de juillet: ainsi signé, S. Blandin.